b"\n_START_ARTICLE_\nOdd Eidem\n_START_SECTION_\nBiografi\n_START_PARAGRAPH_\nEtter oppvekst p\xc3\xa5 Hamar og examen artium (1931), ble han med i Mot Dag (1933), og lot seg inspirere av det Alf Larsen-ledede Janus (tidsskrift). Hans forfatterskap ble innledet_NEWLINE_med en artikkel om den tyske immigrantlitteraturen (Hamar Arbeiderblad, 1935),  og den politiske roman Diktere i landflyktighet (1937).  _NEWLINE_Tiden ga ogs\xc3\xa5  studieopphold i Amsterdam (1934, 38) og Paris (1937).  _NEWLINE_Eidem studerte under A.H. Winsnes ved Universitetet i Oslo til magistergrad i litteraturhistorie (1938), og arbeidet derp\xc3\xa5 for Nansenhjelpen (1938\xe2\x80\x9340)._NEWLINE_Under den andre verdenskrig var han bosatt p\xc3\xa5 Sylju\xc3\xa5sen,  nordre Ring i Ringsaker,_NEWLINE_blant annet med Arne Skouen.  Han satte tekst til komposisjonen R\xc3\xb8kk Og Rull P\xc3\xa5 Ring innspilt av Nora Brockstedt i 1957 med musikk av Hamar-komponisten Sverre Arvid Bergh._NEWLINE_Etter krigen ble han kjent for sitt virke i  VG (1945\xe2\x80\x9377) som korrespondent fra Berlin og Midt\xc3\xb8sten.  Derp\xc3\xa5, etter noe sykdom, skrev han epistler for Aftenposten (1978\xe2\x80\x9383), ogs\xc3\xa5 utgitt (Under appelsintreet, 1981).  Han ble en mye omtalt teater- og litteraturkritiker, slik vist i utgivelsene Sett fra min stol (1965), Tilskueren (1975) og Goddag og adj\xc3\xb8 til 19 herrer (1977).  Hans egne drama, oppsatt p\xc3\xa5 Nationaltheatret var Spillet om Bly-petter (1947), lystspillet MIN kvinne (1956) samt Guds gj\xc3\xb8glere (1961) med bidrag fra komponisten Sverre Arvid Bergh og kunstneren Joseph Grimeland.  Eidem forfattet ogs\xc3\xa5  h\xc3\xb8respill for Radioteatret i NRK, som Fredl\xc3\xb8s blant de d\xc3\xb8de, med Torolf Elster, Andr\xc3\xa9 Bjerke, Arild Feldborg og Waldemar Br\xc3\xb8gger._NEWLINE_Han var opptatt av riksm\xc3\xa5lssaken og bidro til Riksm\xc3\xa5lsforbundets magasin Ordet, under ledelse av Andr\xc3\xa9 Bjerke.  Med Carl Keilhau skrev Eidem og Bjerke to av De Bakvendte b\xc3\xb8kene (1950), og forfattet \xc3\xa5tte Pedro-illustrerte sitat-samlinger Det norske spr\xc3\xa5k fra uke til uke (1949\xe2\x80\x9366) basert p\xc3\xa5 leseres innsendte.  Han giftet seg med kritiker og journalist Bj\xc3\xb8rg J\xc3\xb8nsson (1972) og redigerte Injurier (1965) med bidrag fra tretten samtidige kritikere av samtiden.  Eidem skrev for \xc3\xb8vrig for Morgenbladet og Farmand._NEWLINE_Eidem var ogs\xc3\xa5 kjent for sine flanerier (en sjangerblanding av novelle, epistel og k\xc3\xa5seri med hyppige digresjoner) basert p\xc3\xa5 oppvekst, samtid og reiser til Roma, Danmark, Thailand, Nord-Norge, Himalaya og USA. De er gjengitt i en rekke samlinger, den f\xc3\xb8rste utgitt under psevdonymet Justino Valente (1949), den kanskje mest kjente var Chianti og levertran (Hans Reitzels forlag, Danmark 1953; Kefir og Chianti, Cappelen 1958). De inneholder en rekke aforismer, deriblant \xc2\xabNordmenn er sjelden spontane f\xc3\xb8r de f\xc3\xa5r tenkt seg om\xc2\xbb._NEWLINE_Eidem oppsummerte sin gjerning i boken Con amore \xe2\x80\x93 erindringshistorier (1983). Hans opptredener i radio kan  h\xc3\xb8res i Gunnar Haugan's CD-samling H\xc3\xb8rer\xc3\xb8ret (NRK og Lydbokforlaget, 2006). At han led av Alzheimers, fremg\xc3\xa5r av en biografi skrevet av hans enke Bj\xc3\xb8rg J\xc3\xb8nsson."